הוועדה לקידום מעמד האישה ולשוויון מגדרי, כנסת 23, פרוטוקול מספר 41, 2020-10-20 10:30

עודד פורר: אני רוצה לפתוח את ישיבת הוועדה לקידום מעמד האישה ולשוויון מגדרי.

עודד פורר: הנושא על סדר היום הוא תפקיד היועצות לקידום מעמד האישה ברשויות המקומיות.

עודד פורר: נפתח את הדיון עם מצגת של משרד הפנים.

עודד פורר: אתן לכם חמש דקות להצגת המצגת ואז נשמע התייחסויות ודברים שיאמרו אחרים.

עודד פורר: גלית וידרמן, מנהלת אגף בכיר לבקרת ההון האנושי ברשויות במשרד הפנים, בבקשה.

גלית וידרמן: בוקר טוב ותודה.

גלית וידרמן: נעשה את זה בקצרה, אדוני היושב-ראש.

גלית וידרמן: תודה על ההזדמנות להציג כמה דברים שאנחנו עושים ברשויות המקומיות כדי לקדם גם את נושא היועצות למעמד האישה וגם בכלל את נושא הנשים ברשויות המקומיות.

גלית וידרמן: הנושא הראשון שרצינו לבדוק בו את הפער הוא קידום מדד מגדר ברשויות המקומיות.

גלית וידרמן: כפי שאתם רואים, יצרנו מדד שבדקנו באמצעותו את הנתונים.

גלית וידרמן: הנתונים לא מעודדים אבל הם נתנו לנו את תמונת המצב, שבאמצעותה התחלנו לבדוק ולקדם את המצב.

גלית וידרמן: דבר שני שיצרנו ביחד עם סגן הממונה על השכר במשרד האוצר, הוצאנו ביחד חוזר ב-29 ביולי 2020 בעקבות פסק דין אלאשוילי, בעניין חוק שכר שווה לעובד ולעובדת.

גלית וידרמן: כעת בכל אישור העסקה שאנחנו מוציאים באגף אנחנו עושים ניטור נתונים ומאשרים שכר שווה לעובד ולעובדת.

גלית וידרמן: זה חוזר שיצא עכשיו ביולי ברשויות המקומיות ויש לו השפעה מכרעת על ההון האנושי ברשויות.

גלית וידרמן: בנושא של היועצות באופן ספציפי, אנחנו פועלים ומקדמים את הנושא הזה באופן מקיף.

גלית וידרמן: יצרנו בקרה משמעותית מאוד בשנתיים האחרונות על נושא היועצות למעמד האישה.

גלית וידרמן: תמונת המצב בנושא הזה הייתה לא טובה.

גלית וידרמן: היה דיון בנושא ובו ראינו שחסרות 90 יועצות למעמד האישה ברשויות המקומיות.

גלית וידרמן: גם בעקבות החוק וגם בגלל חשיבות הנושא יצרנו בקרה מקפת ועברנו רשות-רשות על מנת לבחון ולבקש מן הרשויות.

גלית וידרמן: יצרנו בקרה כדי שהן ימנו את התפקיד החשוב של יועצת למעמד האישה.

גלית וידרמן: כיום אנחנו נמצאים במצב שרק שתי רשויות מקומיות חסרות את תפקיד היועצת למעמד האישה.

גלית וידרמן: יש לנו 15 רשויות נוספות שנמצאות בהליך של מכרז.

גלית וידרמן: זאת תמונת מצב שונה לחלוטין מתמונת המצב הקודמת.

גלית וידרמן: בנוסף, כרגע הגדרת התפקיד היא על פי החוק ואנחנו עובדים על תיאור תפקיד ייעודי במסגרת ספר התפקידים של משרד הפנים.

עודד פורר: מה זאת אומרת "עובדים"?

גלית וידרמן: יש לנו את הגדרת התפקיד.

גלית וידרמן: קבענו ועדת היגוי, שאנחנו רוצים לעשות אותה בשיתוף עם כלל הגורמים.

עודד פורר: מה תאריכי היעד שלכם להגדרת תפקיד?

גלית וידרמן: סוף השנה.

גלית וידרמן: פרסמנו במרץ 2020 אוגדן שלם בנושא היועצות.

גלית וידרמן: עד האוגדן היה תגמול רק ליועצות שהועסקו בדירוג-דרגה.

גלית וידרמן: אנחנו שינינו את תמונת המצב מקצה אל קצה ואפשרנו תגמול לכל יועצת שמועסקת בכל אופן העסקה, גם ליועצות שמועסקות בחוזים אישיים, גם ליועצות שמועסקות בכל דירוג שהוא.

גלית וידרמן: אפשרנו ליועצות שמועסקות בחוזים אישיים תוספת של 2.5% בנוסף לתפקידן, כדי לאפשר תגמול הולם לתפקיד החשוב הזה.

גלית וידרמן: זה תוספת בשכר שאנחנו יצרנו במשרד הפנים.

גלית וידרמן: פנינו בעניין הזה לממונה על השכר ולמרות המצב הכלכלי הקשה כרגע הצלחנו להשיג את התוספת הזאת לשכר לתפקיד של היועצות למעמד האישה ופרסמנו את התגמול הזה.

גלית וידרמן: זה באמת חסר תקדים כי אין כרגע תוספות של שכר לאף תפקיד אחר בשלטון המקומי.

גלית וידרמן: כל התוספות האחרות מוקפאות וזה התפקיד היחיד שקיבל תוספת שכר בשלטון המקומי ופרסמנו את זה, מתוך רצון לחזק את הנושא.

גלית וידרמן: בנוסף פרסמנו חוזר מנכ"ל נוסף בנושא היועצות לקידום מעמד האישה, מתוך רצון להגביר את המודעות בקרב הרשויות המקומיות גם לקידום מינוי היועצת וגם לכל התפקידים של היועצת.

גלית וידרמן: זה פורסם גם בחודש מרץ האחרון ליום מעמד האישה.

גלית וידרמן: פרסמנו גם תפקיד ייעודי לתפקיד הממונה על הטרדה מינית ויצא חוזר בנושא הזה, בגלל החשיבות של הנושא הזה.

גלית וידרמן: כמובן שאנחנו רואים את הממונות על הטרדה מינית והממונות על היועצות למעמד האישה עובדות יד ביד ברשויות המקומיות כדי לקדם את שני הנושאים ביחד ברשויות המקומיות ואנחנו רואים בשני התפקידים תפקידים חשובים ברשויות המקומיות.

גלית וידרמן: גם יצרנו הכשרת רוחב בתחום הגיוון התעסוקתי לכל מנהלי משאבי אנוש, כדי שהם בתפקידם יבינו את החשיבות, והקנינו להם ידע רגולטורי ואופרטיבי בוועדות הבחינה כדי שהם יוכלו לקדם את הנושא.

גלית וידרמן: זה דבר שאנחנו ממשיכים ומקדמים אותו.

גלית וידרמן: בנושא אחר, של גיוס נשים לוועדות בחינה, פנינו.

גלית וידרמן: ראינו שבוועדות הבחינה – האגף שלנו ממנה נשים לתפקידי ועדות בחינה סטטוטוריים, וראינו שהייצוג הנשי נמוך מאוד.

גלית וידרמן: עשינו פנייה יזומה לכל הנשים בתפקידים הסטטוטוריים, ביחד עם יושב-ראש הוועדה לקידום נשים ברשויות המקומיות, גברת ליזי דלריצ'ה, כדי לבקש מנשים לפנות אליהם, שהן יישבו בוועדות הבחינה וייפנו לסיוע בייצוג הולם יותר של נשים בוועדות הבחינה.

גלית וידרמן: אנחנו רואים באמת עלייה של ייצוג הנשים.

גלית וידרמן: אנחנו מאמינים שגם זה יסייע אחר כך לייצוג הולם יותר בבחירה של נשים שייבחרו לתפקידים האלה.

גלית וידרמן: כעת אנחנו גם עוסקים בצוות מיוחד לאיתור נשים לתפקידי ניהול.

גלית וידרמן: הצוות התחיל את פעולתו בימים אלה, בראשות עו"ד ציונה קניג יאיר, שהייתה קודם נציבת שוויון הזדמנויות בעבודה והסכימה לקחת על עצמה את הנושא החשוב הזה.

גלית וידרמן: היא מובילה את הצוות לאיתור נשים לתפקידי ניהול בשלטון המקומי והיא תסייע לנו בנושא הזה בשלטון המקומי.

גלית וידרמן: גם קיימנו מפגש עם שתי מנהלות בכירות מן השלטון המקומי של "בוחרות להיות בכירות".

גלית וידרמן: זה ממש בקצרה כמה מן הדברים שעשינו כדי לקדם את הנושא, גם של היועצות וגם של הנשים בשלטון המקומי.

עודד פורר: תודה.

עודד פורר: אני רוצה לבקש מנציגות מרכז המחקר והמידע של הכנסת לומר כמה מילים על מחקר שעשיתם בינואר 2019 לגבי תפקיד היועצות למעמד האישה ברשויות המקומיות.

אילה אליהו: שלום לכבוד היושב-ראש.

אילה אליהו: שמי אילה אליהו ממרכז המחקר והמידע של הכנסת.

אילה אליהו: אכן אנחנו כתבנו מסמך שהתפרסם ב-2019.

אילה אליהו: סקרנו את פעילות היועצות בהשוואה להוראות החוק.

אילה אליהו: הצבענו על כמה נקודות.

אילה אליהו: שמחתי לשמוע את הדיווח של משרד הפנים, של גלית וידרמן, שאכן עדכנה כמה נקודות ביחס למה שכתבנו.

אילה אליהו: אצביע על כמה דברים שעדיין נראים לי רלוונטיים.

גלית וידרמן: רק אומר לפני שאת מעדכנת, שהדיווח של המספרים הוא ממש נכון לשבוע הזה.

אילה אליהו: מעולה.

אילה אליהו: תודה.

אילה אליהו: קיבלנו נתונים גם ממשרד הפנים וגם מן הרשות לקידום מעמד האישה.

אילה אליהו: אלה שני גופים שאחראים על הנושא הזה.

אילה אליהו: בנתונים שאנחנו קיבלנו היו פערים בין הנתונים של שני הגופים.

אילה אליהו: עכשיו שמענו את הנתונים של משרד הפנים.

אילה אליהו: אציין שיש פערים גם בבקרה של שני הגופים על התפקוד של היועצות.

אילה אליהו: כלומר חלק מן ההיבטים של הפעילות שלהן מדווחים למשרד הפנים וחלק לרשות לקידום מעמד האישה.

אילה אליהו: שמענו ממשרד הפנים בזמנו שהם מתכננים להדק את שיתוף הפעולה עם הרשות לקידום מעמד האישה.

אילה אליהו: לגבי נושא הבקרה על פעילות היועצות, הן מחויבות לדווח פעם בשנה לרשות לקידום מעמד האישה, והרשות אז מסרה שהיא בונה מערך דיווחים אלקטרוני ליועצות.

אילה אליהו: מעניין איך זה נעשה.

אילה אליהו: לגבי מינוי היועצות ותנאי העסקתן, שמענו מגלית וידרמן על התגמול ליועצות, שזה באמת היה נושא שנשמע בעייתי, והיא דיברה גם על נושא המכרז, שרוב היועצות מונו במכרזים.

אילה אליהו: אציין גם שרוב היועצות ממלאות את תפקידן בנוסף לתפקיד אחר ברשות, כאשר היקף המשרה לא תמיד מוגדר, ויועצות רבות ציינו שזה הוא קושי מרכזי בתפקידן.

אילה אליהו: כפי שציינה גלית וידרמן, תיאור התפקיד עדיין לא פורסם.

אילה אליהו: דווח לנו כבר בסוף 2018 שמתכננים להכין את תיאור התפקיד.

אילה אליהו: שמחתי לשמוע שחוזר המנכ"ל לגבי הוראות החוק אכן פורסם על ידי משרד הפנים.

אילה אליהו: אציין גם את נושא ההכשרה.

אילה אליהו: במסמך שלנו ציינו שרוב היועצות לא קיבלו את ההכשרה הנדרשת.

אילה אליהו: על פי החוק הן אמורות, כל יועצת חייבת לקבל הכשרה.

עודד פורר: מה היא ההכשרה הנדרשת?

עודד פורר: יש איזו הגדרה?

אילה אליהו: הכשרה לתפקיד, איך הן יכולות לבצע את התפקיד שלהן.

עודד פורר: יש איפשהו הגדרה לגבי העניין הזה?

אילה אליהו: החוק אומר שהן צריכות לקבל הכשרה.

עודד פורר: אבל אין הגדרה איפשהו, לא במשרד הפנים, לא ברשות לקידום מעמד האישה, מה היא ההכשרה.

ענת מימון: הרשות לקידום מעמד האישה, לפי החוק, אמורה לאשר את תוכנית ההכשרה של אותן יועצות.

עודד פורר: יש תוכנית סדורה שלפיה אמורים לעבוד?

אילה אליהו: הרשות לקידום מעמד האישה בזמנו לא ידעה להגיד לנו מתי התקיימה ההכשרה האחרונה.

עודד פורר: מי פה מהרשות לקידום מעמד האישה?

דלית אזולאי: רשומה קרן בן הרוש.

עודד פורר: תיכף נשאל את נציגת הרשות.

אילה אליהו: הם אמרו שהם מתכננים להפעיל הכשרות.

אילה אליהו: יש עוד שני גופים שדיברו על הכשרות, שזה מרכז השלטון המקומי, שאמר שהוא קיים הכשרות ותכנן לקיים עוד הכשרות, וגם משרד הפנים.

אילה אליהו: כך שבעצם יש שלושה גופים שעוסקים בנושא הכשרות, אך לא ברור עד כמה הם מתואמים ביניהם, וגם לא ברור עד כמה ההכשרות האלה אכן התקיימו.

אילה אליהו: לגבי פעילות של היועצות – כאמור לא כולן דיווחו לרשות לקידום מעמד האישה על פעילותן.

אילה אליהו: לגבי מילוי תפקידן – לפי החוק תפקידן הוא "לפעול לקידום מעמד האישה והשוויון בין המינים, לביעור האפליה נגד נשים ולמניעת אלימות כלפי נשים, תוך מעורבות בקביעת מדיניות הרשות המקומית והקצאת המשאבים לכך".

אילה אליהו: על פי הדיווחים של היועצות לרשות לקידום מעמד האישה, היועצות יזמו פעילויות מגוונות מאוד בתחומים שונים.

אילה אליהו: חלק מן היועצות שמו דגש על פעילויות שיותר קשורות לפנאי ותרבות, כמו ימי כיף לנשים וכדומה; יועצות אחרות יזמו פעילויות שקשורות לליבת תפקידן, כמו קורסים לקידום עסקים של נשים, הדרכות בנושא שוויון מגדרי לתלמידים וצוותי הוראה וכדומה.

אילה אליהו: כלומר יש פערים גדולים בין הפעילויות שהיועצות יזמו.

אילה אליהו: רק רשויות ספורות עשו בחינה מגדרית של נתוני כוח אדם ברשות, ורק שתי יועצות דיווחו על התקציב השנתי שלהן ולא מסרו האם הוא מעוגן בתקציב הרשות המקומית.

אילה אליהו: הרשות לקידום מעמד האישה פרסמה קול קורא לתקציב לפעילויות לקידום השוויון בין המינים.

אילה אליהו: כ-100 רשויות קיבלו כבר אישור הפעלה, לפי הנתונים שקיבלנו אז.

אילה אליהו: מעניין לראות איך השתמשו בתפקיד הזה.

אילה אליהו: בנוסף, לפי החוק יש להזמין את היועצת לכל ישיבה של מועצת הרשות המקומית ושל הוועדות של הרשות, אבל לא קיבלנו אז נתונים על השתתפות היועצות בישיבות.

אילה אליהו: לסיכום, ראינו במסמך שחלק מן הפערים נובעים מכך שלא היה גורם אחד שאחראי, מכך שחסרים כלים וסמכויות ליועצות, כמו זה שאין להן זכות הצבעה בישיבות מועצת הרשות שעוסקות בכוח האדם ברשות המקומית, והיעדר הכשרה מספקת, שכן חלק מן היועצות לא קיבלו כלל הכשרה.

עודד פורר: בסדר.

עודד פורר: נשמע את היועצות עצמן.

עודד פורר: ענת לבנת, יושבת-ראש איגוד היועצות למעמד האישה ברשויות המקומיות.

עודד פורר: אחריה ורד ששון.

עודד פורר: אנחנו לא מצליחים לשמוע את ענת לבנת.

עודד פורר: ננסה לשמוע את ורד ששון.

ורד ששון: בוקר טוב.

ורד ששון: שמי ורד ששון, אני עובדת סוציאלית, יועצת לקידום מעמד האישה בעיריית באר שבע וחברת הנהלה באיגוד היועצות.

ורד ששון: אני רוצה להתייחס לסמכות ולמעמד של היועצת.

ורד ששון: היועצת מתוקף החוק מוגדרת כתפקיד סטטוטורי.

ורד ששון: קודם הייתה התייחסות לכך – אנחנו לא מכירות שום תפקיד סטטוטורי שממלא שני תפקידים בו בזמן.

ורד ששון: מעבר לכך, הגדרת הסמכויות שלנו ממש לא ברורה והיא ניתנת לפרשנות, ולכן אנחנו רואים גם הבדלים ושונות גדולה בין הרשויות.

ורד ששון: לא ברורה הסמכות שלנו, לא ברור למי אנחנו כפופות, בכל רשות זה משהו אחר.

ורד ששון: התקציב לא מוגדר ונתון לשיקול דעת, וגם אנחנו לא עובדות במשרה מלאה.

ורד ששון: לא רואים את זה אצל שום בעל תפקיד סטטוטורי אחר.

ורד ששון: ברשויות רבות אנחנו אפילו לא מופיעות במבנה הארגוני של הרשות.

ורד ששון: עכשיו בשיא משבר הקורונה אנחנו רואים לאור כל הנתונים שמוצפים מעל ומעבר שנשים נפגעו הרבה יותר, בצורה משמעותית, גם מבחינת תעסוקה, יותר נשים הוצאו לחל"ת, יותר נשים נאלצו להישאר עם הילדים שלהן, וגם כך הן מרוויחות פחות, בעלות עסקים קטנים נפגעו בצורה משמעותית מאוד, שלא נדבר על האלימות הגואה, ורק אתמול היו לנו שני מקרי רצח.

ורד ששון: תמוהה העובדה שאנחנו לא נמצאות במערך החירום העירוני.

ורד ששון: איך יכול להיות שבעלת תפקיד סטטוטורי שאמורה ואמונה לייצג את הנשים, את כל המרחב – אנחנו שונות מעובדות הרווחה שמייצגות את מטופלות הרווחה.

ורד ששון: אנחנו מייצגות את כלל אוכלוסיית הנשים.

ורד ששון: אנחנו לא מביאות לידי ביטוי את המצוקה, אנחנו לא מביאות לידי ביטוי את העשייה ואנחנו לא יכולות להעביר את האתגרים שעומדים בפנינו בצורה ראויה.

ורד ששון: אנחנו לא צריכות להילחם על זה.

ורד ששון: אנחנו עסוקות שעות רבות במלחמה כדי שיתנו לנו לעבוד, שייתנו לנו להשמיע קול.

ורד ששון: אנחנו לא מכירות שום בעל תפקיד סטטוטורי שצריך להילחם על זה.

ורד ששון: אנחנו רוצות לייצג את העבודה שלנו נאמנה.

ורד ששון: לא ייתכן שכאשר כוח האדם הוגבל ל-45% שהורשו לעבוד במסגרת הרשות המקומית היועצות הופיעו כחיוניות בטבלה ביחד עם כל בעלי התפקידים הסטטוטוריים.

ורד ששון: כאשר הורידו את כוח האדם ל-30% פתאום ראינו שאנחנו לא מופיעות בטבלת העובדים החיוניים יחד עם שאר בעלי התפקידים הסטטוטוריים ואמרו לנו: אתן יכולות לעבוד מן הבית.

ורד ששון: דבר נוסף הוא חובת ההיוועצות.

ורד ששון: החוק קובע שיש חובת היוועצות עם היועצת.

ורד ששון: אנחנו צריכות להופיע במועצה, אנחנו צריכות להיות מוזמנות לוועדות השונות ברשות המקומית.

ורד ששון: זה מתבצע רק בחלק מן המקרים ואילו בחלק מן הרשויות זה לא מתבצע.

ורד ששון: איך אנחנו יכולות לייצג - - -

עודד פורר: הקישור שלך לזום התנתק.

עודד פורר: סליחה, ורד.

עודד פורר: נעבור לענת לבנת ובהמשך ננסה להתחבר אליך שוב.

ענת לבנת: שמי ענת לבנת, אני יועצת למעמד האישה בעיריית בת ים מ-2005.

ענת לבנת: אני גם מנהלת אגף הספורט ואני יושבת-ראש איגוד היועצות למעמד האישה מ-2014, ממשיכה את ד"ר אורנה מגר, אחת מן המייסדות של האיגוד.

ענת לבנת: בשנה הזאת אנחנו מציינות 20 שנים לחוק היועצות למעמד האישה.

ענת לבנת: אני לא יודעת אם לשמוח או לבכות אבל זה כרגע ביחד.

ענת לבנת: 20 שנים – אפשר לומר שכמעט לא השתנה כלום.

ענת לבנת: קראתי לא מזמן פרוטוקול של הכנסת, עוד עם יעל דיין ונדיה חילו.

ענת לבנת: יכולתי רק לשנות את השמות וזה היה פרוטוקול שמתאים להיום.

ענת לבנת: על פי החוק שני משרדים לוקחים עלינו אחריות, אם אפשר לומר כך, ביישום החוק: משרד הפנים, שאחראי לכך שבכל רשות תמונה יועצת על פי חוק, עובדת הרשות, בדרגות בכירות, שעברה הכשרה ומתאימה לתפקיד, ושעשתה את זה במכרז; וכמובן המשרד לשוויון חברתי – כשנחקק החוק זה היה הרשות לקידום מעמד האישה – שאמור לדאוג להכשרות.

ענת לבנת: דיברו פה על הכשרות אז תיכף אני אומר כמה מילים.

ענת לבנת: גם מה שנאמר לגבי ההכשרות לא נכון.

ענת לבנת: מ-2006 אף גורם לא יזם שום הכשרה.

ענת לבנת: ב-2016 עשינו הכשרות עם איגוד היועצות שיזם.

ענת לבנת: מאז עשינו שלוש הכשרות.

ענת לבנת: לשאלתך, חבר הכנסת עודד פורר, יושב-ראש הוועדה, ההכשרות האלה מכשירות את היועצות לכל מיני נושאים שרלוונטיים לתפקיד שלהן, הן מבחינה תיאורטית והן מבחינה מעשית, מה עבודתן ברשות.

ענת לבנת: לשתי ההכשרות האחרונות הייתה שותפה ד"ר אורנה מגר.

ענת לבנת: הן היו הצלחה מסחררת מבחינת היועצות.

ענת לבנת: שני הגורמים האלה – אני לא רוצה לומר דברים לא יפים – הם לא אבא ואימא שלנו בשנים האחרונות.

ענת לבנת: לצערי אנחנו די תקועות בנושא הזה.

ענת לבנת: עדיין קיימות רשויות שאין בהן יועצות, או יש יועצות מתנדבות, כל מיני ורסיות.

ענת לבנת: מנעד הוורסיות גדול מאוד, ללא שכר, ללא תגמול, ללא מכרז, ללא הכשרה.

ענת לבנת: על פי בקשתך, בנינו תוכנית בסיסית, אבל אני רוצה לומר לפני שאני מתייחסת לתוכנית, המדינה צריכה להבין – אני יודעת שאתה מבין את זה, לאחר הפגישה שהייתה לנו חזרנו מאושרות, שיש מי שמבין אותנו.

ענת לבנת: המדינה צריכה להבין שאם התפקיד שלנו יהיה תפקיד שלא רק כתוב על הנייר, שהוא תפקיד סטטוטורי ויש לו משרה, יש לו מקום, יש לו שכר, יש לו פסיליטי לתפקוד אז אנחנו נמצא הוצאת כספים בכל הקשור לאלימות כלפי נשים ונערות, על ידי העצמת נשים, על ידי הקניית כלים לנשים האלה.

ענת לבנת: לא צריך להגיע לאלימות או לרצח כדי לעשות את העבודה בתהליך לפני כן.

ענת לבנת: אנחנו בוודאי נעזור לצמיחת המשק, אנחנו נוסיף כוח עבודה משמעותי ועוצמתי של נשים.

ענת לבנת: אנחנו נביא יותר ילדות, נערות ונשים למיצוי הפוטנציאל הטמון בהן וכך נביא יותר כוח אנושי משמעותי למדינה.

ענת לבנת: אנחנו נביא לשינוי הסטיגמות וההבניות החברתיות שמחלישות נשים.

ענת לבנת: בכך המדינה, כאמור, מאבדת את הכוח המשמעותי של 51% מן האוכלוסייה בכל תחומי החיים.

ענת לבנת: אנחנו נביא לניצול כספי הוגן יותר עבור כולם: נשים, גברים, ילדים, ילדות, נערים ונערות, על ידי חלוקת משאבים נכונה יותר לכולם.

ענת לבנת: אני רוצה לציין משהו לפני שאומר קצת על התוכנית.

ענת לבנת: אחרי כל מערכת בחירות יש פגיעה – אני לא רוצה להשתמש במילה "אנושה" אבל זו המילה שעולה לי – פגיעה אנושה במעמד היועצות.

ענת לבנת: ראשי עיר בוחרים להכניס פוליטית מישהי אחרת, עושים טריקים, מכניסים חברות מועצה, מכניסים כל מיני תפקידים כדי לפגוע ביועצת, אם בכלל, שהסטטוס שלה גם כך שפוף, אז להוריד אותו עוד יותר.

ענת לבנת: דבר נוסף, כיושבת-ראש האיגוד, אנחנו בקשר עם משרד הפנים זמן רב, עוד לפני גלית וידרמן.

ענת לבנת: נפגשנו רבות עם רוני מעתוק ועוזריו.

ענת לבנת: משרד הפנים שלח אותנו ואמר שהם מעבירים את האחריות, כמו תפוח אדמה לוהט, מאחד לשני ואנחנו נופלות.

ענת לבנת: זה נושא מאוד משמעותי, מאוד קרדינלי, שצריך לתת לו איזשהו say וסוף, מה שנקרא.

ענת לבנת: משרד הפנים – אני לא רוצה לחזור על דברים שנאמרו, אבל אין רשימות מעודכנות.

ענת לבנת: היועצות מתחלפות, אני לא רוצה להגיד כמו גרביים, אבל יש תחלופה גדולה מאוד, בגלל הסטטוס הנמוך, בגלל שאין שכר, בגלל שאין מעמד.

ענת לבנת: הן גם מתייאשות והולכות, וגם דואגים לייאש אותן מכל מיני דברים או סיבות.

ענת לבנת: ביקשת שנבנה איזו תוכנית בסיס ליועצת.

ענת לבנת: אני לא רוצה לבזבז את זמן הוועדה על התוכנית.

ענת לבנת: אזכיר כמה דברים חשובים.

ענת לבנת: היועצות פועלות לקידום כלכלי ותעסוקתי של נשים.

ענת לבנת: אנחנו בתקופת קורונה ויש לזה הרבה יותר משמעות והרבה יותר חשיבות.

ענת לבנת: הנושא הזה חשוב לאורך כל השנים.

ענת לבנת: אנחנו רוצות נשים חזקות במשק, אנחנו רוצים נשים שיתנו למדינה ועבור החברה תפוקה גדולה יותר.

ענת לבנת: אנחנו רוצים נשים עוצמתיות.

ענת לבנת: נושא הקידום הכלכלי והתעסוקתי של נשים הוא חשוב ומשמעותי.

ענת לבנת: הוא גם קשור לאלימות כלפי נשים, כי אישה שלא חזקה ואין לה say גם מבחינה כלכלית - - -

עודד פורר: בואי נתקדם לנסות להבין איפה משרד הפנים בעניין.

ענת לבנת: נושא הטמעת שוויון מגדרי בחינוך, התוכנית של הרשויות, הטמעת חשיבה מגדרית וחלוקת משאבים נכונה, נושא קידום מנהיגות נשית, העצמת נערות – אנחנו רוצים יותר נערות במדעים וטכנולוגיה, אנחנו רוצים יותר נשים ונערות בספורט, וכמובן בריאות וכולי.

ענת לבנת: התפקיד שלנו דורש כדי לממש אותו משרה מלאה, שכר ליועצת ותקצוב.

ענת לבנת: אני רק רוצה לציין דבר חשוב, שהוא גם לעג לרש.

ענת לבנת: נתנו לנו 700 שקל ליועצות שהן בדירוג הוראה.

ענת לבנת: אם יועצת משמשת באותו תפקיד גם כממונה על הטרדה מינית אז לא נותנים לה את ה-700 שקל הללו.

ענת לבנת: זאת אומרת, היא צריכה לעבוד בחינם.

ענת לבנת: לא יעלה על הדעת.

עודד פורר: תודה.

עודד פורר: אביבה חלבי, בבקשה.

עודד פורר: אחריה בדיעה חניפס.

עודד פורר: בבקשה, אביבה.

עודד פורר: לא שומעים אותך.

עודד פורר: בינתיים נשמע את חברת הכנסת עאידה תומא סלימאן.

עאידה תומא סלימאן: תודה רבה, כבוד היושב-ראש.

עאידה תומא סלימאן: אני מברכת על הישיבה הזו.

עאידה תומא סלימאן: נושא תפקיד היועצות למעמד האישה היה מונח על שולחן הוועדה הזו זמן רב וחשוב מאוד להמשיך את הדיון בו.

עאידה תומא סלימאן: למען האמת, למרות שבעיניי עברנו איזו כברת דרך, כשהגיעו היועצות, לפחות בקדנציה שבה אני כיהנתי, ראינו שאף אחד לא ידע כמה יועצות יש, אף אחד לא ידע מי ממונה כיועצת.

עאידה תומא סלימאן: משרד הפנים כמעט לא רצה להתעסק בנושא.

עאידה תומא סלימאן: אני זוכרת עדיין את הפנייה הבהולה שהייתה לשר הפנים: החוק מחייב אותך שנה לאחר הבחירות המוניציפליות לבדוק אם יש מינוי, ואם לא אז אתה מפר את החוק כאשר אתה לא בודק למי יש יועצת ולמי לא.

עאידה תומא סלימאן: היו גם ישיבות עם מרכז השלטון המקומי בנושא הזה.

עאידה תומא סלימאן: אני שמחה לראות את היועצות, ולא במקרה אני מכירה אותן בשמן, כי היו כמה ישיבות ושמענו את הצרכים שלהן.

עאידה תומא סלימאן: תנאי ההעסקה של היועצות מחפירים, בדיוק כמו הממונות.

עאידה תומא סלימאן: תמיד יש ציפייה שנשים יעשו את העבודה בהתנדבות: אם אתן רוצות להתעסק בזכויות שלכן אז הנה, נתנו לכן את האפשרות, מספיק שלפחות נתנו לך את הכותרת.

עאידה תומא סלימאן: לא, לא מספיק.

עאידה תומא סלימאן: אם אנחנו באמת רוצות לקדם נשים ואם רוצים לפתור בעיות בתוך כל רשות מקומית אז צריך לחזק את שני התפקידים האלה.

עאידה תומא סלימאן: במיוחד שלפעמים ממנים אותה אישה לשני התפקידים, בנוסף לתפקיד שהיא עושה ברשות.

עאידה תומא סלימאן: הייתי מציעה להמשיך את הלחץ כדי לשנות את התפקיד הזה מיועצת, שאפשר להקשיב לה ואפשר לא להתייעץ איתה, למנהלת מחלקה.

עאידה תומא סלימאן: אם יש מנהל מחלקת נוער בעירייה או ברשות המקומית, אדרבה, הנשים הן 52% מן הציבור, למה לא תהיה מנהלת מחלקת נשים?

עאידה תומא סלימאן: ואז תהיה מחלקה ויהיה לה תקציב כחלק מתקציב המועצה המקומית, ואז באמת אפשר יהיה להתחיל לעבוד ולהקדיש לזה זמן.

עאידה תומא סלימאן: אחרי תחילת הקדנציה הזו פניתי למשרד הפנים, שאלתי וביקשתי לעקוב אחרי הדברים שבעניינם כבר פניתי בזמנו למשרד.

עאידה תומא סלימאן: קיבלתי תשובות ברורות מאוד, שחתומות על ידי גלית וידרמן, מנהלת אגף בכיר לבקרת ההון האנושי ברשויות.

עאידה תומא סלימאן: אחד הדברים שהיא כתבה שם, שהם מפתחים ומגבשים קובץ תיאור תפקיד ייעודי למשרה הזאת.

עאידה תומא סלימאן: הייתי מבקשת מן הוועדה לפנות ולבקש שיציגו לנו את הקובץ הזה ברגע שהוא יהיה מוכן.

עאידה תומא סלימאן: היה גם דוח של הוועדה שבזמנו ביקשנו שתקום וקמה באחריות גברת ליזי דלריצ'ה.

עאידה תומא סלימאן: הם הגיעו והציגו בוועדה.

עאידה תומא סלימאן: אולי כדאי לעשות מעקב, מה יושם מן ההמלצות של הוועדה הזאת ומה לא יושם.

עאידה תומא סלימאן: בזמנו דיברנו גם על מדד בקרה ברשויות המקומיות.

עאידה תומא סלימאן: בתשובה שקיבלתי מן המשרד אמרו: "יצרנו מדד בקרת מגדר ברשויות המקומיות".

עאידה תומא סלימאן: אני חושבת שמן הראוי גם לקבל את המדד הזה, לבדוק אותו ולהתייחס אליו.

עאידה תומא סלימאן: תודה רבה.

עודד פורר: תודה.

עודד פורר: אביבה חלבי, בבקשה.

אביבה חלבי: בוקר טוב.

אביבה חלבי: קוראים לי אביבה חלבי ואני עובדת בעיריית רחובות.

אביבה חלבי: אני עובדת סוציאלית בהכשרתי ואני יועצת ראש העיר במכרז.

אביבה חלבי: תיכף אגיד למה אני אומרת שזה במכרז, כי עניין המכרז הוא חשוב.

אביבה חלבי: דבר נוסף, אני סגנית של ענת לבנת באיגוד היועצות.

אביבה חלבי: קודם כול אני רוצה לברך אותך, חבר הכנסת עודד פורר, על התגייסות ורצינות.

אביבה חלבי: סוף-סוף להיכנס להסדרה של תפקיד היועצות לקידום מעמד האישה.

אביבה חלבי: עד כה היו כל מיני ניסיונות אבל בפגישה אתך, כפי שענת אמרה, התרשמנו מרצון כן ורציני להתקדם ולעשות הסדרה, בעיקר במשרד הפנים.

אביבה חלבי: חוק היועצות נמצא בפקודת העיריות, שמי שממונה עליו זה משרד הפנים.

אביבה חלבי: אני חושבת שזה תהליך חשוב מאוד.

אביבה חלבי: אני רוצה להגיד שלושה דברים בקצרה.

אביבה חלבי: דבר ראשון, אנחנו מבקשות, אני חושבת שזה כתוב גם בצ'ט, ותשמרו אחר כך את הרישומים, רובנו בתפקיד של מנהלות מחלקה וזה לא מספיק.

אביבה חלבי: אנחנו צריכות להיות מנהלות אגף לקידום שוויון מגדרי, כי רק מנהלות אגפים יושבות בישיבות הנהלה של העירייה ויכולות לייצר את ההשפעה הרוחבית, אם זה בתקציב ואם זה בחינוך שכל כך חשוב.

אביבה חלבי: דרך אגב, לא רק לנערות אלא גם לנערים.

אביבה חלבי: כל הנושאים האלה מתקיימים בישיבות הנהלה שמנהל מנכ"ל והמעמד חשוב מאוד.

אביבה חלבי: היותנו סטטוטוריות לא מספיק כדי לקדם את הדברים האלה.

אביבה חלבי: זה שכל אחת מאתנו נאבקת על המקום ומבזבזת אנרגיות על המקום שלנו, זה מיותר ומבזבז זמן.

אביבה חלבי: את הכוח המקצועי שלנו אנחנו צריכים לכוון כדי לקדם תוכניות ולהיות ברמת השפעה.

אביבה חלבי: גם חובת היוועצות וגם היכולת להשפיע נמצאים במקום הזה, של הגדרת התפקיד שלנו כמנהלת אגף.

אביבה חלבי: דבר שני שאני רוצה להגיד, הנושא של תוכנית גנרית של היועצות, כפי שענת לבנת אמרה, לבקשתך היא הוכנה.

אביבה חלבי: אלה דברים שכל היועצות עושות, מעט או הרבה, אבל הגיע הזמן להסדיר אותם בצורה ברורה מול משרד הפנים, שיועצת שנכנסת לתפקידה תדע מה עליה לעשות.

אביבה חלבי: עד היום מבחינת הכשרה, איגוד היועצות ומרכז השלטון המקומי לקחו את זה על עצמם בשלוש–ארבע השנים האחרונות, כי אף אחד לא עשה את זה.

אביבה חלבי: אין שום הסדרה ואז אף אחד לא עושה את זה.

אביבה חלבי: ברגע שאיגוד היועצות שמע את השטח – היתרון של איגוד היועצות הוא שיש לו קשר עם כל 257 היועצות, על המגוון השונה, על הרשויות השונות.

אביבה חלבי: אנחנו גם צירפנו טבלת תקצוב בסיסית והעברנו אותה בקרב היועצות, שיהדהדו את התקציב ואת מה שצריך.

אביבה חלבי: אני מקווה מאוד שזאת תהיה פריצת דרך כי כך קובעים ומשנים מדיניות.

אביבה חלבי: אני מודה לך בשם היועצות ובשם האיגוד על ההקשבה, הנכונות והרצינות להוביל מהלך משנה ומשפיע שיקבע מדיניות חדשה.

עודד פורר: תודה.

עודד פורר: בדיעה חניפס, בבקשה.

עאידה תומא סלימאן: כדאי להגיד שגם התקציב, הקול הקורא שהוציא המשרד לשוויון חברתי בפעם הראשונה, לתת תקצוב ליועצות, זה היה אחרי הדיונים והתוכנית שהגשנו למשרד אז.

עאידה תומא סלימאן: אפילו לא חשבו לתת להם.

בדיעה חניפס: שלום לכולם ותודה.

בדיעה חניפס: בהזדמנות זו אני רוצה להודות לחברת הכנסת עאידה תומא סלימאן שאיתה התחלנו את המסע הארוך והמעייף הזה.

בדיעה חניפס: אני לא רוצה לחזור על כל מה שאמרו חברותיי, הן דיברו כמעט על הכול.

בדיעה חניפס: רציתי לומר רק את דעתי על המצב הקשה בחברה הערבית במיוחד, הן בצד הפוליטי והן בצד התקציבי.

בדיעה חניפס: ידוע לכולם שברוב הזמן הרשויות הערביות הן בגירעון ואז התקציב הראשון שהם מקצצים הוא התקציב של היועצת.

בדיעה חניפס: ממילא מהתחלה הם לא מקצים תקציב ריאלי.

בדיעה חניפס: זה דבר אחד.

בדיעה חניפס: דבר שני, שגם דיברו עליו החברות שלי, בכל קדנציה אנחנו סובלות מאוד בתפקיד שלנו מכך שכל פעם שנכנס ראש רשות חדש הוא רוצה להחליף את כל הצוות, להביא את כל המקורבים שלו ומחליף את בעלי התפקידים ואילו תפקיד היועצת הוא הראשון שראש הרשות מחליף.

בדיעה חניפס: כפי שאמרו, היועצות מתחלפות בכל חמש שנים וזו בעיה רצינית.

בדיעה חניפס: ועוד דבר חשוב מאוד, שאכן דיברו עליו אבל אני רוצה לחזור עליו, אני אישית נוכחת ברוב ישיבות המליאה ובוועדת המכרזים אבל לפעמים אני מתייחסת לדברים ולפעמים לא.

בדיעה חניפס: אף פעם אין לי זכות הצבעה ואז אני יודעת מראש שאני לא משפיעה, ואם אני לא משפיעה אז למה אני צריכה להיות שם?

בדיעה חניפס: למרות שאני אומרת, וצריך שכל היועצות ישמעו: חובה להיות בוועדת מכרזים ולדבר, ואפילו להגיד את הדעה שלנו למרות שלפעמים לא נותנים לנו.

בדיעה חניפס: עוד דבר אחרון, כי כולם דיברו על כל הנושאים, בתקופה הקשה הנוכחית אחוז האבטלה מאוד מאוד גבוה בקרב נשים ערביות, כמעט 70%, שיעור האלימות הוכפל ואפילו שולש ואני רוצה לציין שאין מענה לנשים שמבקשות עזרה.

בדיעה חניפס: רבות פונות אליי, אפילו כשהייתי בחל"ת בבית באו לביתי, כי אנחנו חברה שבה כולם מכירים את כולם וחושבים שאני מן הבית יכולה לעזור.

בדיעה חניפס: רבים פונים, אין להם תיקים ברווחה, הם לא יכולים לפנות לרווחה כי לפני הקורונה לא היו להם תיקים פתוחים ואז אין המשכיות, אין מענה.

בדיעה חניפס: העניין הזה חשוב מאוד.

בדיעה חניפס: אני צריכה להיות כל הזמן ברשות, לא לעבוד מן הבית כי זה לא עוזר הרבה, להיות נוכחת.

בדיעה חניפס: ברשימות הערביות אין נציגות שהן נשים, הן לא נבחרות, אין לנו הרבה נבחרות ציבור.

בדיעה חניפס: אין מענה לאישה שמחפשת קול.

עאידה תומא סלימאן: דווקא עכשיו יש עלייה במספרן, 24 נשים.

בדיעה חניפס: יש, אבל לא בכל הרשימות, את יודעת.

בדיעה חניפס: אני רוצה להמשיך את הדרך עד שנהיה כמו כל מנהלי המחלקות הסטטוטוריים, כפי שאמרו קודמותיי.

בדיעה חניפס: תודה רבה.

עודד פורר: תודה.

עודד פורר: עו"ד דנה מירטנבאום, בבקשה.

עודד פורר: אחריך גנית לב-ארי.

דנה מירטנבאום: בוקר טוב.

דנה מירטנבאום: קוראים לי דנה, אני עורכת דין.

דנה מירטנבאום: אני חלק מאית"ך-מעכי – משפטניות למען צדק חברתי.

דנה מירטנבאום: אני שמחה מאוד להיות כאן בישיבה המכוננת הזאת ואני שמחה מאוד גם לשמוע אותך, עאידה.

דנה מירטנבאום: אתחיל מן הסוף: שלחתי לכם סיכום שהגשנו הבוקר לוועדה, שיש בו את כל הדברים שכבר נאמרו על ידי היועצות ואני לא רוצה לחזור עליהם, אני חושבת שהכול ברור.

דנה מירטנבאום: במקביל למשלוח הסיכום, שלחתי שוב לגלית וידרמן, שאני שמחה לראות אותה כאן ואת הנתונים שהיא הביאה, בקשה שניפגש ואולי נעבוד ביחד, ואשמח שגם הוועדה תהיה חלק מזה, ולחשוב איך אולי לתקן את חוק היועצות בצורה שתיתן לזה הרבה יותר כוח והרבה יותר תוקף, כי יכול להיות שהחוק הזה, בן ה-20 שנים, הוא כבר לא רלוונטי.

דנה מירטנבאום: הייתה לנו פגישה עם כל היועצות לפני שבוע, אנחנו עובדים איתן באופן צמוד מאוד מאז תחילת הקורונה.

דנה מירטנבאום: אנחנו לא רוצות להיות במצב שבו נצטרך להגיש עתירות לבג"ץ נגד משרד הפנים, כי זה מה שעשינו במהלך הקורונה.

דנה מירטנבאום: שלא נצטרך להתמקח עם משרד הפנים על למה כשמשאירים רק 45% מעובדי הרשות אז היועצת כן נחשבת לתפקיד חיוני סטטוטורי, ולמה כשמשאירים רק 30% מעובדי הרשות אז התפקיד שלה לא חיוני.

דנה מירטנבאום: זו מתמטיקה יותר מדי מורכבת ואני לא בטוחה שאני מבינה אותה, או שמשרד הפנים עצמו מבין.

דנה מירטנבאום: היה מאוד מקומם לקרוא במסגרת בקשות על פי חוק חופש המידע שהגשנו ומנתונים שקיבלנו גם אחר כך, ששלחה גלית וידרמן דרך הפרקליטות והקשר שהיה לנו, שבדיונים הפנימיים של משרד הפנים נאמר שאין צורך באיוש של תפקיד היועצת כי יש את רשויות הרווחה.

דנה מירטנבאום: אני רוצה להזכיר לכולם שהעוני החדש המתרחש עלינו הוא משהו שרשויות הרווחה לא יצליחו להשתלט עליו, וכבר לא מצליחות להשתלט עליו.

דנה מירטנבאום: תפקיד היועצת הוא לא תפקיד של רווחה, זה תפקיד שמתכלל את הכול.

דנה מירטנבאום: בסיכום הזה, שתיכף אשלח לכם אותו שוב בצ'ט – אני באמת ממליצה לשמור את הצ'ט, יש שם הרבה קולות של יועצות – יש נתונים שביקשנו בבקשה לפי חוק חופש המידע ומשרד הפנים ענה לנו שאין זה מתפקידם לתת את המידע הזה בנוגע למשרות, בנוגע לאחוזי משרה, בנוגע לאיזו השכלה והכשרה יש ליועצות, בנוגע לכל מיני דברים נוספים ואמר שזה התפקיד של הרשויות.

דנה מירטנבאום: אני מאוד כופרת בזה.

דנה מירטנבאום: אני חושבת שהתפקיד של משרד הפנים הוא ברור, גם לפי החוק, ומה שלא כתוב שם, כאמור, צריך לחדד ולתקן.

דנה מירטנבאום: ושוב, לעגן את חובת ההיוועצות, שזה עניינים שאם יהיו מוסדרים בחוק ולא יהיה מין מינוי פרסונלי – אני יודעת שגם גנית לב-ארי מהרצליה, ראש מינהל נשים בהרצליה, תיכף תדבר.

דנה מירטנבאום: היא ואחרות כבר הביאו את הקול הזה, שאפילו השם, לקרוא לזה "יועצת ראש העיר", נותן לכל התפקיד הזה מן נופך דודתי חמוד כזה, שנגמר בבורקסים ובמסיבות תה ומשתאות.

דנה מירטנבאום: זה לא המצב.

דנה מירטנבאום: זה תפקיד פוליטי, זה תפקיד שיש לו המון כוח, המון פוטנציאל.

דנה מירטנבאום: הן לא צריכות להמציא את עצמן מחדש.

דנה מירטנבאום: וספציפית איגוד היועצות הוא אחד האיגודים המדהימים שקיימים בישראל, כמו איגוד העובדים הסוציאליים וכמו איגודים אחרים.

דנה מירטנבאום: זה איגוד שכל אחת מחברותיו הן כוח בלתי נתפס בכלל.

דנה מירטנבאום: תודה לכם.

עודד פורר: תודה.

עודד פורר: גנית לב-ארי, בבקשה.

עודד פורר: אחריך אני רוצה לשמוע התייחסות של משרד הפנים.

גנית לב-ארי: בוקר טוב.

גנית לב-ארי: קודם כול אני רוצה להגיד לך, יושב-ראש הוועדה, תודה רבה על הדיון הזה שאתה מכנס כאן הבוקר, זה לא מובן מאליו.

גנית לב-ארי: זה משמעותי מאוד לכל מי ששותפה לעשייה הזאת בשטח.

גנית לב-ארי: גם חברת הכנסת עאידה תומא סלימאן מכירה את הסוגיה הזאת מתפקידים קודמים.

גנית לב-ארי: אני מבקשת, לבקשת הוועדה, להציג את הדגם הייחודי שמתקיים בעיריית הרצליה.

גנית לב-ארי: התפקיד שלי הוא ראשת מינהל נשים בעיריית הרצליה, כאשר לתפקיד יש איזו ראיית רוחב, לתת מענים ולהוביל את כל סוגיית השוויון המגדרי גם לתושבים ולתושבות, גם לעובדים ולעובדות, בעצם מגיל ילדות ועד גיל בגרות בכל מיני צירי חיים.

גנית לב-ארי: לא אכנס – יש 12 צירים שאנחנו מלווים: תעסוקה, רווחה, חינוך, קשר עם העולם, מרחב ציבורי, תכנון עירוני מגדרי.

גנית לב-ארי: העשייה הזאת נעשית בשלושה מעגלים יותר ספציפיים.

גנית לב-ארי: אחד הוא ראייה רחבה ועבודה משותפת ביחד עם כל האגפים ומחלקות העירייה, כאשר המטרה היא לבדוק מה נעשה בכל מחלקה ואגף בתחום שלהם ואיפה אנחנו צריכים לסייע בהיבט של קידום השוויון המגדרי.

גנית לב-ארי: מעגל אחר הוא מענים נקודתיים, ושם נכנסים כל הקורסים, סדנאות, יוזמות חדשות, כאשר הכול ניתן תחת הסתכלות על האופי של העיר.

גנית לב-ארי: למשל הרצליה היא עיר שבולטת בהייטק ואחת היוזמות שאני מקדמת היא שוויון מגדרי בסטרטאפים, כשגם בתוך זה אנחנו מקיימים קשר עם יוזמות ארציות, קשר עם דברים בעולם.

גנית לב-ארי: אחת היוזמות היא של ענת לבנת, יושבת-ראש האיגוד.

עודד פורר: אני רוצה להתמקד.

גנית לב-ארי: רק עוד משפט אחד, ברשותך: מענים נקודתיים, כמו למשל למשבר הקורונה, שבעצם חשף נשים לאי-שוויון.

גנית לב-ארי: המינהלת נותנת הכוונה משפטית, הכוונה כלכלית והדרכת הורים.

גנית לב-ארי: הבנו את הסיטואציה הקשה מאוד ומהר מאוד פתחנו מוקד טלפוני שנותן הכוונה בכל יום, הכוונה לנשים.

גנית לב-ארי: העלינו את כל הסוגיות, שאגב עלו פה גם בוועדות בכנסת, למשל בעניין כפל הקצבאות, דיני משפחה, האם ילדים יהיו פה או לא יהיו פה, מזונות שלא שולמו.

עודד פורר: אני רוצה לברר דבר פשוט מאוד.

עודד פורר: התפקיד שלך בעירייה הוא רק בעניין הזה?

גנית לב-ארי: אני ראשת מינהל נשים אז זה 100% משרה.

גנית לב-ארי: יש לי תקציב יפה ואני גם עושה שיתופי פעולה עם מחלקות אחרות.

גנית לב-ארי: אני חושבת שזה דגם שצריך ללמוד אותו.

גנית לב-ארי: אשמח שיבואו וילמדו אותו ויעתיקו את זה.

גנית לב-ארי: קודם כול לקדם שוויון בעיר.

גנית לב-ארי: תיקונים ומה לעשות יש הרבה.

גנית לב-ארי: אני מצטרפת לכל מה שאמרו חברותיי וגם יושבת-ראש האיגוד, שעושה באמת עבודה נפלאה.

עודד פורר: תודה.

עודד פורר: אני רוצה לעבור לנציגת משרד הפנים, גלית וידרמן.

עודד פורר: יש לי כמה שאלות שלגביהן אני מבקש את ההתייחסות שלכם.

עודד פורר: שאלה אחת, מדוע התפקיד לא מוגדר כתפקיד?

עודד פורר: נקודה.

עודד פורר: למה לא לייצר הגדרה?

עודד פורר: בוודאי אפשר לעשות דיפרנציאציה על פי גודל רשויות, אבל רשות מקומית, מרגע שאתם מוכנים לתקצב ראש רשות, מדוע אתם לא קובעים שצריכה להיות משרה, שזאת המשרה, ולא משהו שמלבישים בנוסף על הדרך?

עודד פורר: דבר שני, לגבי התפקיד הזה, בכל רשות ראש הרשות כטוב בעיניו יעשה.

עודד פורר: ירצה – ייתן, לא ירצה – לא ייתן.

עודד פורר: מדוע אין הגדרת תפקיד ברורה שכוללת גם יעדים ומדדים?

עודד פורר: כלומר מרגע שהמשרה הזו מוגדרת כמשרה צריך לדעת מה עושה היועצת הזאת, מה היא חייבת לעשות כמינימום במהלך אותה שנה.

גלית וידרמן: אדוני היושב-ראש, עלו פה הרבה דברים, שחלק מהם באחריות משרד הפנים, חלק הם באחריות הרשויות וחלק הם באחריות הרשות לקידום מעמד האישה.

עודד פורר: אני מבקש שתתייחסי אל מה שאני שאלתי.

גלית וידרמן: גם חלק מן הדברים שאתה שאלת עליהם וחלק מן הדברים שהיועצות התייחסו אליהם הופנו בטעות למשרד הפנים והם לא באחריות משרד הפנים.

גלית וידרמן: לכן אני מבקשת לעשות סדר.

גלית וידרמן: היקף המשרה החלקי, בהתייחס למספר התושבים של הרשות המקומית, נקבע בחקיקה, הוא נקבע בחוק הרשויות המקומיות (היועצת למעמד האישה) משנת 2000.

גלית וידרמן: נקבע שהיקף המשרה צריך להיות בהתאם למספר התושבים ברשות המקומית.

גלית וידרמן: לכן אם הוועדה מבקשת לשנות את החקיקה בנושא הזה היא רשאית כמובן.

עודד פורר: מה קובעת החקיקה?

גלית וידרמן: אנחנו כרגולטור לא יכולים לכפות על הרשויות מה שלא נקבע בחקיקה.

גלית וידרמן: אנחנו פועלים לפי מה שהחוק מחייב את הרשויות.

גלית וידרמן: היום הרשויות פועלות לפי החוק, והחוק מחייב אותן לפעול לפי גודל הרשות.

עודד פורר: אתם לא יכולים לחייב אותן?

עודד פורר: אני לא רואה מה מונע מכם בהתאם לגודל הרשות להוציא הנחיה לרשויות המקומיות, שאומרת:

עודד פורר: כך אנחנו רואים את זה, ולא להשאיר את זה עמום לשיקול דעתם.

עודד פורר: נכון שכתוב שזה יהיה בהתאם לגודל הרשות.

עודד פורר: להיפך, זה אפילו מגלגל את הכדור למשרד הפנים.

עודד פורר: יבוא ראש רשות ויגיד: אני רשות קטנה, יש אצלנו רק 50,000 תושבים, אני לא צריך.

עודד פורר: את צריכה להגיד לפי איזה גודל צריכה להיות איזו משרה, זה התפקיד שלך.

גלית וידרמן: זה המצב שקיים היום.

גלית וידרמן: אנחנו מוכנים לבחון את הדברים שוב אבל אנחנו סבורים שהמצב שקיים כיום, וגם בעקבות התייעצות שקיימנו עם הרשויות המקומיות ועם מנהלי משאבי האנוש ברשויות וראשי הרשויות, הם הבהירו שההיקף שנדרש מן היועצות מאפשר להן לבצע את פעולתן.

גלית וידרמן: אנחנו מוכנים לחזור לראשי הרשויות ולהתייעץ איתם שוב.

עודד פורר: זה לא שאלה אל ראשי הרשויות, סליחה, בכל הכבוד.

גלית וידרמן: מי שמציב להם את המדדים לפעילות זה הרשות לקידום מעמד האישה וראשי הרשויות המקומיות.

גלית וידרמן: בעצם לפי סעיף 4 לחוק – וכאן כיוונתי למעשה להבדל בפעילות – אני לא זו שמקבלת את סיכום הדוחות, מי שאחראי על הפעילות של היועצות זה הרשות למעמד האישה.

גלית וידרמן: לכן בנושא פעילות היועצות יש לפנות לרשות למעמד האישה.

גלית וידרמן: אנחנו בדקנו את הנושא לעניין היקף המשרה.

גלית וידרמן: בעניין הזה הרשויות המקומיות סבורות שהנושא הזה - - -

עודד פורר: ברור לחלוטין מה הרשויות המקומיות סבורות.

עודד פורר: מבחינתן הנושא הזה לא דורש משרה, אפשר "להלביש" את זה על משהו קיים ושם לדחוף את זה ויצאנו ידי חובת החוק.

עודד פורר: הרי דווקא פה אמור לבוא משרד הפנים כרגולטור ולומר: סליחה.

עודד פורר: אני חושב שהמודל של הרצליה נכון מבחינת מינהל.

עודד פורר: היועצת היא זאת שאמונה וזה גם נגזר מגודל הרשות ומהיקף הפעילות של הרשות.

אורלי אלמגור לוטן: אני במקביל בשיחה עם היועצת המשפטית לגבי מה ששאלת על המדרגות.

אורלי אלמגור לוטן: הרי לעניין מספר חברי המועצה יש איזשהו מודל דומה למדי, ששם זה מוגדר.

אורלי אלמגור לוטן: נראה לי שכאשר מנכ"ל משרד הפנים מוציא את החוזר אז לא מתעלמים מזה.

אורלי אלמגור לוטן: אני לא משפטנית אבל זה נשמע לי דבר דומה למדי, שההיקף מוגדר לפי מספר חברי המועצה.

אורלי אלמגור לוטן: זו לא הפעם הראשונה שזה קיים.

עודד פורר: אמירה מעניינת.

עודד פורר: גלית וידרמן, בבקשה.

גלית וידרמן: כאן אנחנו מפנים – הרי מי ששמענו את חוות דעתן זה רק היועצות עצמן.

גלית וידרמן: בכל הכבוד הראוי ליועצות עצמן, שאני באמת מכבדת אותן מאוד וגם שמעתם על הפעילות הענפה שעשינו בשנה וחצי האחרונות לקידומן, גם בנושא התגמול וגם בנושא חיזוק מעמדן ברשויות המקומיות, ואני חושבת שבאמת עשינו הרבה מאוד, וצר לי שהן לא הביעו - - -

עודד פורר: את הערכתן הרבה למשרד הפנים על פעילותו המבורכת בתחום קידום מעמד האישה.

עודד פורר: סיימנו את העניין הזה.

עודד פורר: בואי נדבר עכשיו על השאלה מדוע משרד הפנים, שיודע להנחות היטב – אני יודע עד כמה משרד הפנים יודע להנחות היטב את הרשויות המקומיות בכל פסיק ועניין, כולל באישור שכר על כל תפקיד ותפקיד ברשות המקומית, על ניוד של משהו מפה לפה.

עודד פורר: משרד הפנים שולט היטב ברשויות המקומיות, בכל דבר ועניין שהן עושות.

עודד פורר: אז אל תספרו לי סיפורים: זה כן אנחנו, זה לא אנחנו.

עודד פורר: משרד הפנים מנהל את הרשויות המקומיות, מרמות השכר ועד לקביעת מספר חברי המועצה בהתאם לגודל הרשות.

עודד פורר: מאחר וכתוב בחוק שזה יהיה בהתאם לגודל הרשות, האם פרסם משרד הפנים נוהל, שאומר שרשות מקומית עד גודל מסוים מעסיקה יועצת בהיקף כזה וכזה?

עודד פורר: לא יכול להיות שברשות מקומית של 200,000 תושבים או 150,000 תושבים מי שאחראית על קידום מעמד האישה תעשה עוד תפקידים, זה פשוט לא סביר בעליל, לפחות בעיניי.

עודד פורר: יכול להיות שזה סביר בעיני משרד הפנים.

עודד פורר: יבוא משרד הפנים ויגיד: לא, סליחה, המדרגות שאני עשיתי הן מ-300,000 תושבים ומעלה או מ-300,000 תושבים ומטה.

עודד פורר: יבוא משרד הפנים ויגיד לנו מה הסבירות בהיבט הזה.

עודד פורר: הרי אתם קובעים כל דבר ועניין.

עודד פורר: אתם מבינים בכול חוץ מנושא מעמד האישה?

גלית וידרמן: לא, אנחנו בהחלט מבינים גם בנושא הזה ואנחנו מוכנים לעשות – אדוני, פשוט מחכים לי בכנס שהתחייבתי עליו מראש ואנחנו עדכנו את הוועדה בעניין.

עודד פורר: מאה אחוז.

עודד פורר: מתי תתפני מהכנס?

גלית וידרמן: בעוד עשר דקות.

עודד פורר: אנחנו נצא להפסקה ונחזור לדיון בשעה 11:50 ביחד עם גלית וידרמן.

עודד פורר: אני מחדש את הישיבה.

עודד פורר: גלית וידרמן ממשרד הפנים חזרה אלינו?

עודד פורר: לא.

עודד פורר: אני רוצה לסכם את הדיון.

עודד פורר: הוועדה שמעה את היועצות לקידום מעמד האישה מן הרשויות המקומיות ואת הארגונים הנוגעים בדבר לגבי היקף התפקיד, הגדרתו והפעילות הנדרשת מכל יועצת ויועצת.

עודד פורר: הוועדה למדה לחיוב על אופן ביצוע התפקיד בעיריית הרצליה באמצעות מינהל ייעודי לנושא, וסבורה שזה בהחלט יכול להוות מודל לרשויות אחרות הוועדה מצרה על כך שנציגת משרד הפנים בחרה לצאת מן הדיון באמצע ולמרות ההפסקה שניתנה בדיון לא חזרה לסיים אותו.

עודד פורר: לסיכום, אנו פונים לשר הפנים עם הדברים הבאים: 1) נא להבהיר למנהלי האגפים, המחלקות והעובדים במשרד הפנים, שזימון לוועדה בכנסת דורש נוכחות בכל משך הדיון ואי אפשר לעזוב אותו ללא אישור היושב-ראש.

עודד פורר: 2) הוועדה פונה לשר הפנים ומבקשת להגדיר את תפקיד יועץ או יועצת לקידום מעמד האישה.

עודד פורר: אגב מה כתוב בחוק?

עודד פורר: יועצת.

עודד פורר: אבל אני מניח שמבחינה חוקית זה גם יכול להיות יועץ.

עודד פורר: להגדיר את התפקיד הזה בחוזר מנכ"ל, שיועבר לרשויות ויקבע שם גם את היעדים והמדדים לכל יועצת בהתאם לחלוקה לפי גודל הרשות.

עודד פורר: 3) בהקשר הזה מבקשת הוועדה משר הפנים לקבוע גם מה הוא היקף המשרה המינימלי שיינתן לתפקיד הספציפי של יועצת לקידום מעמד האישה, בהתאם לגודל הרשות והדרישות שהוגדרו בהיקף התפקיד, היעדים והמדדים המינימליים שניתנו.

עודד פורר: אנחנו נבקש – אפנה בנפרד לשר הפנים לבקש התייחסות לנושאים האלה.

עודד פורר: תודה.

עודד פורר: הישיבה נעולה.